CELEX: 32021D1356
Language: ro
Date: 2021-06-30 00:00:00
Title: Decizia (UE) 2021/1356 a Comisiei din 30 iunie 2021 de autorizare a Suediei să aplice o prelungire a anumitor perioade specificate la articolul 2 din Regulamentul (UE) 2021/267 al Parlamentului European și al Consiliului [notificată cu numărul C(2021) 4608] (Numai textul în limba engleză este autentic)

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 293/1
               
            
         DECIZIA (UE) 2021/1356 A COMISIEI
         din 30 iunie 2021
         de autorizare a Suediei să aplice o prelungire a anumitor perioade specificate la articolul 2 din Regulamentul (UE) 2021/267 al Parlamentului European și al Consiliului
         
            
               [notificată cu numărul C(2021) 4608]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/267 al Parlamentului European și al Consiliului din 16 februarie 2021 de stabilire a unor măsuri specifice și temporare, în contextul persistenței crizei provocate de pandemia de COVID-19, privind reînnoirea sau prelungirea anumitor certificate, licențe, permise și autorizații, amânarea anumitor controale periodice și formări periodice în anumite domenii ale legislației din sectorul transporturilor și prelungirea anumitor perioade menționate în Regulamentul (UE) 2020/698 (1), în special articolul 2 alineatul (8),
         întrucât:
         
                     (1)
                  
                  
                     Articolul 2 alineatul (1) din Regulamentul (UE) 2021/267 prelungește termenele pentru finalizarea de către deținătorul unui certificat de competență profesională (CCP) a formării periodice care în caz contrar ar fi expirat sau urma să expire în perioada cuprinsă între 1 septembrie 2020 și 30 iunie 2021. Articolul 2 alineatul (3) din respectivul regulament prelungește valabilitatea înscrierii corespunzătoare a codului armonizat nr. 95 al Uniunii.
                  
               
                     (2)
                  
                  
                     Articolul 2 alineatul (5) din Regulamentul (UE) 2021/267 prelungește valabilitatea cărților de calificare a conducătorului auto menționate în anexa II la Directiva 2003/59/CE a Parlamentului European și a Consiliului (2) care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (3)
                  
                  
                     Prin scrisoarea datată 6 mai 2021, Suedia a prezentat o cerere motivată de autorizare a aplicării unei prelungiri a anumitor perioade specificate la articolul 2 alineatele (1), (3) și (5) din Regulamentul (UE) 2021/267. Suedia a furnizat informații suplimentare în sprijinul cererii sale prin scrisoarea datată 20 mai 2021.
                  
               
                     (4)
                  
                  
                     Prin scrisoarea din 27 mai 2021, Suedia a restrâns domeniul de aplicare al cererii sale motivate.
                  
               
                     (5)
                  
                  
                     Prin cererea sa motivată, Suedia urmărește să obțină, în primul rând, autorizarea aplicării unei prelungiri cu șase luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (1) din Regulamentul (UE) 2021/267, în sensul dispoziției respective și al articolului 2 alineatul (3); în al doilea rând, autorizarea aplicării unei prelungiri cu șase luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (5) din regulamentul respectiv și în fine, autorizarea aplicării unei prelungiri cu șase luni a perioadelor de 10 luni specificate la articolul 2 alineatele (1), (3) și (5) din Regulamentul (UE) 2021/267, aplicabilă însă numai finalizării formării periodice și certificării acesteia, înscrierii codului armonizat nr. 95 al Uniunii și reînnoirii cărților de calificare a conducătorului auto care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (6)
                  
                  
                     Potrivit informațiilor furnizate de Suedia, este probabil ca, în acest stat membru, finalizarea formării periodice și certificarea acesteia, înscrierea codului armonizat nr. 95 al Uniunii și reînnoirea cărților de calificare a conducătorului auto să rămână imposibile și după data de 30 iunie 2021, din cauza măsurilor luate de Suedia pentru a preveni sau a limita răspândirea pandemiei de COVID-19.
                  
               
                     (7)
                  
                  
                     Printre aceste măsuri, care, potrivit Suediei, ar urma să limiteze drastic capacitatea de formare a conducătorilor auto până la sfârșitul anului, Suedia a limitat la maximum opt numărul persoanelor care pot participa concomitent la o sesiune de formare periodică. Potrivit acestui stat membru, această măsură ar trebui să conducă la o lipsă de capacitate în ceea ce privește formarea conducătorilor auto, ceea ce ar conduce la imposibilitatea de a reînnoi toate certificatele de competență profesională („CCP”) care urmează să expire în perioada cuprinsă între 1 septembrie 2020 și 30 iunie 2021.
                  
               
                     (8)
                  
                  
                     Potrivit informațiilor furnizate de Suedia, aproape jumătate din CCP-urile valabile din statul membru respectiv vor trebui reînnoite în perioada cuprinsă între 1 martie și 31 decembrie 2021, ceea ce corespunde unui număr de 85 000 de CCP-uri din totalul de 190 000. Cu toate acestea, estimarea preliminară a autorităților suedeze prevede limitarea capacității lor de formare la aproximativ 4 000-6 000 de persoane pe lună, din cauza măsurilor luate pentru a limita răspândirea COVID-19.
                  
               
                     (9)
                  
                  
                     Potrivit Suediei, chiar dacă formarea periodică s-ar desfășura la viteza și capacitatea maximă, în fiecare lună, mii de șoferi ar continua să se afle în imposibilitatea de a beneficia de formarea periodică necesară. În plus, numărul mare de concedii medicale ale formatorilor și ale conducătorilor auto este susceptibil să afecteze aceste estimări, deoarece Suedia nu le permite acestora să fie prezenți la cursurile de formare periodice dacă prezintă vreunul dintre simptomele COVID-19.
                  
               
                     (10)
                  
                  
                     Conform informațiilor furnizate de Suedia, cel puțin 1 000 de CCP-uri nu au putut fi eliberate în cursul lunii martie 2021 din cauza limitărilor de capacitate, în timp ce în cursul lunii aprilie 2021 numărul acestora s-a ridicat la 5 000. Se preconizează că aceste cifre vor crește și mai mult în lunile următoare, pe măsură ce numărul de CCP-uri care trebuie reînnoite va spori în mod semnificativ. Conform estimărilor autorităților suedeze, se preconizează că 9 500 de CCP-uri vor expira în luna iulie 2021 – o estimare care nu ia în considerare CCP-urile a căror valabilitate a fost deja prelungită prin aplicarea Regulamentului (UE) 2020/698 sau a Regulamentului (UE) 2021/267. Prin urmare, Suedia estimează că nu va dispune de capacitatea de formare necesară pentru a reînnoi toate CCP-urile expirate.
                  
               
                     (11)
                  
                  
                     Situația este deosebit de problematică în ceea ce privește formarea periodică a conducătorilor auto cu CCP-uri valabile pentru transportul de mărfuri, care dețin un permis de categoria C1, C1+E, C sau C+E. Potrivit informațiilor furnizate de Suedia, mulți dintre acești conducători auto au obținut un CCP ca drept dobândit în temeiul articolului 4 din Directiva 2003/59/CE. În conformitate cu articolul 8 alineatul (2) din Directiva 2003/59/CE, Suedia a decis că conducătorii auto în cauză vor trebui să urmeze un prim curs sau perioadă de formare în conformitate cu directiva, după o perioadă de șapte ani. În consecință, multe dintre CCP-urile obținute ca drept dobândit au expirat și au fost reînnoite în septembrie 2016, pentru o perioadă de cinci ani. Prin urmare, valabilitatea respectivelor CCP-uri va expira în septembrie 2021.
                  
               
                     (12)
                  
                  
                     Potrivit informațiilor furnizate de Suedia, acest stat membru se află încă în plinul celui de-al treilea val al pandemiei de COVID-19. În plus, punerea la dispoziție a vaccinului a fost mai lentă decât se preconizase în multe părți ale Suediei. La 19 mai 2021, 40,7 % din populație primise o primă doză, în timp ce doar 12,6 % primise o a doua doză. Acest lucru înseamnă că rămâne neclar momentul în care situația se va relaxa, în care măsurile luate pentru a preveni răspândirea COVID-19 vor fi eliminate sau relaxate și în care capacitatea de formare poate fi, în consecință, readusă la normal.
                  
               
                     (13)
                  
                  
                     Pe baza planului actual elaborat de Agenția de Sănătate Publică din Suedia, restricția care prevede un număr maxim de opt persoane care pot fi reunite în spații închise ar urma să fie relaxată în momentul în care se va stabiliza răspândirea COVID-19, acest număr urmând să fie mărit la 50 de persoane. Cu toate acestea, nu se cunoaște încă data la care ar putea avea loc respectiva relaxare a restricțiilor, deoarece ea va depinde de evoluția pandemiei în Suedia. În plus, această relaxare a restricțiilor ar continua să fie insuficientă pentru a permite restabilirea capacității de formare, întrucât o serie de centre de formare găzduiesc, de obicei, aproximativ 300 de persoane.
                  
               
                     (14)
                  
                  
                     Suedia consideră că are un deficit de conducători auto în posesia unui CCP. Potrivit Suediei, 49 % din întreprinderile de transport suedeze au arătat, într-un sondaj recent, că întâmpină dificultăți în recrutarea de conducători auto. Dat fiind că restricțiile aplicabile în Suedia îngreunează formarea de noi conducători auto, acest stat membru riscă să se confrunte cu un deficit semnificativ de conducători auto în cazul în care CCP-urile acestora nu pot fi prelungite în continuare.
                  
               
                     (15)
                  
                  
                     Pe baza informațiilor furnizate de Suedia, este necesar să se prelungească perioadele de 10 luni menționate la articolul 2 alineatele (1), (3) și (5) din Regulamentul (UE) 2021/267 pentru a se asigura faptul că Suedia dispune de capacitatea de a efectua toate formările periodice necesare. Cu toate acestea, Suedia consideră că nu este necesar să se prelungească perioadele de 10 luni specificate la articolele respective, în măsura în care acestea se aplică formărilor periodice și certificării acestora, înscrierii codului armonizat nr. 95 al Uniunii și reînnoirii cărților de calificare a conducătorului auto care în caz contrar ar expira în noua perioadă prelungită cuprinsă între 1 iulie 2021 și 31 decembrie 2021.
                  
               
                     (16)
                  
                  
                     Potrivit Suediei, motivul solicitării unor prelungiri ale perioadelor maxime admisibile de șase luni se datorează acumulării unui număr foarte mare de formări periodice neefectuate, așa cum se arată mai sus. Numărul de CCP-uri care trebuie încă reînnoite este mult mai mare decât în mod obișnuit, iar Suedia nu prevede o revenire, înainte de sfârșitul anului, la cifrele preconizate în mod normal. În plus, potrivit acestui stat membru, pentru perioada de toamnă se așteaptă o cerere ridicată în materie de formări periodice.
                  
               
                     (17)
                  
                  
                     Potrivit Suediei, formările periodice în cauză constau în 35 de ore, marea majoritate a conducătorilor auto din Suedia care dețin CCP-uri alegând să împartă aceste cursuri în cinci părți diferite. Aceasta înseamnă că o majoritate clară a conducătorilor auto al căror CCP trebuie reînnoit până la sfârșitul anului au efectuat deja 28 de ore de formare, rămânând doar 7 ore. În plus, potrivit Suediei, aceștia sunt, în cea mai mare parte, conducători auto experimentați, care au urmat deja cea mai mare parte a formării periodice reglementate. În consecință, prelungirile solicitate nu ar trebui să conducă la riscuri disproporționate în ceea ce privește siguranța și securitatea transporturilor.
                  
               
                     (18)
                  
                  
                     Prin urmare, este oportun ca Suedia să fie autorizată să aplice o prelungire cu șase luni a perioadelor cuprinse între 1 septembrie 2020 și 30 iunie 2021, specificate la articolul 2 alineatul (1), în sensul acestei dispoziții și al articolului 2 alineatul (3), precum și la articolul 2 alineatul (5) din Regulamentul (UE) 2021/267.
                  
               
                     (19)
                  
                  
                     Este oportun, de asemenea, ca Suedia să fie autorizată să aplice o prelungire cu șase luni a perioadelor de 10 luni specificate la articolul 2 alineatul (1), la articolul 2 alineatul (3) și la articolul 2 alineatul (5) din Regulamentul (UE) 2021/267, în măsura în care acestea se aplică numai finalizării formării periodice și certificării acesteia, înscrierii codului armonizat nr. 95 al Uniunii și reînnoirii cărților de calificare a conducătorului auto care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (20)
                  
                  
                     Suedia a fost de acord ca prezenta decizie să fie adoptată și notificată în limba engleză,
                  
               ADOPTĂ PREZENTA DECIZIE:
         
            Articolul 1
            Suedia este autorizată să aplice următoarele prelungiri ale perioadelor specificate la articolul 2 alineatele (1), (3) și (5) din Regulamentul (UE) 2021/267:
            
                        (a)
                     
                     
                        o prelungire cu șase luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (1) din Regulamentul (UE) 2021/267, în sensul articolului 2 alineatele (1) și (3) din regulamentul respectiv;
                     
                  
                        (b)
                     
                     
                        o prelungire cu șase luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (5) din regulamentul respectiv și
                     
                  
                        (c)
                     
                     
                        o prelungire cu șase luni a perioadei de 10 luni specificată la articolul 2 alineatele (1), (3) și (5) din regulamentul respectiv, aplicabilă numai finalizării formării periodice și certificării acesteia, înscrierii codului armonizat nr. 95 al Uniunii și reînnoirii cărților de calificare a conducătorului auto care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                     
                  
         
            Articolul 2
            Prezenta decizie se adresează Regatului Suediei.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 60, 22.2.2021, p. 1.
         
            (2)  Directiva 2003/59/CE a Parlamentului European și a Consiliului din 15 iulie 2003 privind calificarea inițială și formarea periodică a conducătorilor auto ai anumitor vehicule rutiere destinate transportului de mărfuri sau de pasageri, de modificare a Regulamentului (CEE) nr. 3820/85 al Consiliului și a Directivei 91/439/CEE a Consiliului și de abrogare a Directivei 76/914/CEE a Consiliului (JO L 226, 10.9.2003, p. 4).